Kanatal no fafahiyan

## Kanatal no fafahiyan - Kimad no 'Amis (女人島-阿美族的傳說故事)

### Kawasan kimad no Notimolan kalokanatal a finacadan i Taywan: “Fafahiyan kanatal”/’Amis finacadan (台灣南島語族的傳說神話：《女人島》/ 阿美族)
Iti:ya ho a to’ek, ira ko cecay fa’inayan tamdaw ci Maciwciw, ira ko cecay roi’ad, tayra cingra i ’alo ifoting, caay pina’on eca ka fangcal ko paripa’ no wa’ay, matefad i nanom cingra, nanoya sa milikid to nanom tayra i riyar. Oya sato ci Maciwciw isa’oca’ocay milaha to tamdaw mamipa’orip cingraan, nika awaay ko pa’oripay, dengan ko kasoni no tapelic i sekal ko matengilay.

Samaanen aca sato ci Maciwciw, dotoc sato tapelik a mapawpaw i nanom, tangasa to piliyawan no cidal, manengneng ni Maciwciw ko ray ato iraay ko mimingay kanatal saan cingra, orasaka sa’icel sato cingra midangoy a pasayra, nikawrira samaamaanen a midangoy hato caa ka tahira, awaayto ko ’icel a midangoy, pakonira to tina’orip saan cingra, hakelong sato likid no nanom a mapawpaw pasikakarayan ko pica’engaw.

Ikor to, matengil ni Maciwciw ko ngiha no tamdaw, ona sikol sa cingra, mangataay to ko sekal, nika ’aloman ko somowalay tamdaw i sekal misatorotoro’ i cingraan. Sahirateng sa cingra ano o komaenay to tamdaw koya kanatal i, ikaka ko nga’ay to kapatay i riyar a makaen no foting sato, nanoya ’iwas sato to wa’ay a midangoy pasisekal, tona talahekal cingra i manengneng ko i kanatalay tamdaw awaay ko fa’inayan, dengan o fafahiyan ko iraay, samatiya sato o pakatamaay to tadamaanay a kalimelaan ko pitaliyok to tireng ningra.

Nanoya sato, makerid to cingra patayra i tadanga’ayay kaitiraan miyamay, kasasowasowalen samaanen konini tadamaanay fa’inayan o cima ko papakafiten cimaan ko cifa’inayan, sararawraw sato ko kasasowasowal noya fafahiyan. Onini a fafahiya kanatal pako Falaysan han ko pangangan, samatiya sa o ’ongcoy ko nikataring no kakaenen, ano itini ci Maciwciw a maro’, awaay ko kakiharen, nika halafin to ko aro’ itini i, o ’ilol to niyaro’ no niyah malowad to.

Ira ko cecay romi’ad, mikoliniw ci Maciwciw tayra i riyar, pasiniyaro’ ko pikecor a ceda’ah, sowal sa: “aya, o fafahi ako, o ina no mako, masamaanay to imatini hakiya? Ano caay ko riyar ko palaeday, ko ranikay kako miraod to ina, fafahi ako.” Saan, itiya i, talifahal sa ira ko tata’angay ’iso, pasowal sa ci Maciwciwan: “O mararomay aca kiso, dadada pidakaw i koror ako, keriden ako panokay kiso tayra i niyaro’.”  salipahak sato ci Maciwciw, mipatireng to pipacakatan mita’ong to piahowidan, nanoya cakod sato i koror no ’iso.

Saranikay sato koya ’iso midoedo to tapelik, caay ka pahoda tahira to i sekal no niyaro’. halafin to ko mihecaan piliyas ni Maciwciw to niyaro’, nika mafalic to ko niyaro’, tangasa cingra i loma’ i, awa ko cecacecay salawinawina manengneng a kilimen, misacalacala’ i, o kahirateng to no tamdaw ko Maciwciw a ngangan.

Pasowal sa ko tamdaw cingraan: “o mama no mama ako a to’ek, ira ko cecay fa’inayan ci Maciwciw han ko ngangan, ira ko cecay romi’ad mifoting cingra i ’alo, nanoyaan sato awaay a patiko minokay, onini a ni Maciwciw a loma’ koni.”

’Ayaw no katalasekal ni Maciwciw ira ko sowal no ’iso: “Ikor no lima romi’ad piala kiso to limaay fafoy, limaay epah, limaay solsol a ’icep tayra i lawac no riyar a mipacakat mita’ong.” Saka ikor no lima romi’ad, midotoc ci Maciwciw to nitelekan tayra i riyar pacakat mita’ong to ’iso, katengilan a sowal, itiya pasifana’ ko ’iso to sapisanga’ to dadangoyan sapirocok to finacadan a tamdaw.